সতীর্থ শতরান করুক, এমনটা চান না স্বয়ং দলের ক্যাপ্টেন। এরকমও কেউ শুনেছেন কখনও। হয়তো শোনেননি। আবার শুনেও থাকতে পারেন। ভারতীয় ক্রিকেটের অন্দরমহলে কান পাতলে এমন গল্প কিন্তু শুনতে পাবেনই। আজ বা কালকের ঘটনা নয়। ১৯৭১ সালের ঘটনা এটা।
আজ ৬ মার্চ। ১৯৭১-এর ৬ মার্চ ভারতীয় ক্রিকেটে অভিষেক ঘটেছিল কিংবদন্তি ব্যাটসম্যান সুনীল গাওস্করের। ভারতের প্রতিপক্ষ সে বার ওয়েস্ট ইন্ডিজ। অজিত ওয়াদেকরের নেতৃত্বে ক্যারিবিয়ান দ্বীপপুঞ্জে গিয়েছিল ভারতীয় দল। দ্বিতীয় টেস্টে গাওস্করের অভিষেক ঘটে। আর সেই টেস্টেই কিনা ভারত অধিনায়ক ওয়াদেকর চাননি গাওস্কর অভিষেক টেস্টেই শতরান করুন।
আজ এতবছর পরে খবরের ভিতরের সেই খবর ফাঁস করলেন গাওস্কর। পরে অজিত ওয়াদেকরও সেই ঘটনার সত্যতা তুলে ধরেন এবেলা.ইন-এর কাছে। 

১৯৭১ সালের দ্বিতীয় টেস্ট অনুষ্ঠিত হয়েছিল পোর্ট অফ স্পেনে। ভারত সেই টেস্ট জিতেছিল সাত উইকেটে। গাওস্কর প্রথম ইনিংসে করেছিলেন ৬৫ রান। ক্লাইভ লয়েড গাওস্করের ক্যাচ ধরেছিলেন। মুম্বইকর আউট হয়ে যাওয়ায় বোধহয় স্বস্তি পান ওয়াদেকর। এদিন ওয়াদেকরকে ফোনে ধরা হলে ভারতের প্রাক্তন অধিনায়ক এবেলা.ইন-কে বললেন, ‘আপনি যদি রেকর্ড বই দেখেন, তাহলে দেখবেন অভিষেক টেস্টে যারা শতরান করেছে, পরবর্তী কালে তারা আর শতরান পায়নি। সেই কারণে আমি চেয়েছিলাম সুনীল যেন সেঞ্চুরি করতে না পারে।’ 
ওয়াদেকর ঠিকই বলেছেন। লালা অমরনাথ, দীপক শোধন, কৃপাল সিংহের মতো একাধিক প্রাক্তন ভারতীয় ব্যাটসম্যান অভিষেক টেস্টে শতরান করেও, পরবর্তীকালে আর শতরান আসেনি তাঁদের ব্যাট থেকে। ওয়াদেকর জানতেন গাওস্কর ভারতের সম্পদ হতে পারেন। তাই তিনি চাননি অভিষেক টেস্টেই শতরান করে গাওস্কর পরবর্তীকালে থেমে যান। অবশ্য ওয়াদেকরের আশঙ্কা শেষমেশ সত্যি হয়নি। ভারতের কিংবদন্তি ওপেনার প্রথম ইনিংসে ৬৫ করে ফিরে যান। দ্বিতীয় ইনিংসে অপরাজিত ৬৭ রানের ইনিংস খেলেন গাওস্কর। প্রথম ইনিংসে গাওস্কর যখন সুন্দর ভাবে ম্যাজিক ফিগারের দিকে এগোচ্ছেন, তখন ওয়াদেকর কীভাবে তাঁকে শতরান করা থেকে নিবৃত্ত করেন? জবাবে ওয়াদেকর বলছিলেন, ‘আমরা ইনিংসের সমাপ্তি ঘোষণা করে দিয়েছিলাম। তাতেই তো বোঝা যায়, আমি চাইছি না সুনীল শতরান করুক।’ বহু দিন আগেকার কথা। তাই ওয়াদেকর ভুলে গিয়েছেন সেই সফরের অনেক কথাই। ভারত সেই টেস্টে মোটেও ইনিংসের সমাপ্তি ঘোষণা করেনি। 
গাওস্কর নিজের অভিষেক টেস্টে শতরান করলে ৩৪টি শতরান পেতেন কিনা তা বলা মুশকিল। তবে ওয়াদেকর প্রতিভা চিন্তা ভুল করেননি।